ಸಂಕಷ್ಟಕ್ಕೆ ಮಿಡಿಯುತ್ತಿಹುದು ಹಿರಿಜೀವ ಆಸರೆ ವೃದ್ಧಾಶ್ರಮದ ನಿತ್ಯ ಅನ್ನದಾಸೋಹ... ಬೆಂಗಳೂರು ಮೇ. 19: ಕೊರೋನಾ ಎರಡನೇ ಅಲೆಯಿಂದಾಗಿ ಅನೇಕ ಉದ್ಯೋಗಸ್ಥರು ಸಾಕಷ್ಟು ಕಷ್ಟಗಳಿಗೆ ಸಿಲುಕಿದ್ದಾರೆ. ಆರೋಗ್ಯ ಸಮಸ್ಯೆಯ ಆತಂಕ ಒಂದೆಡೆಯಾದರೆ ಆರ್ಥಿಕ ಹೊಡೆತದ ಆತಂಕ ಮತ್ತೊಂದೆಡೆ. ಈ ಕೊರೋನಾ ಲಾಕ್ಡೌನ್ನಿಂದಾಗಿ ಜನಸಾಮಾನ್ಯರು ಮಾತ್ರವಲ್ಲ ಹಲವು ಅನಾಥಾಶ್ರಮ ಹಾಗೂ ವೃದ್ಧಾಶ್ರಮಗಳಲ್ಲೂ ಹಲವು ಸಮಸ್ಯೆ ಉಂಟಾಗಿದೆ. ಇನ್ನು ಮತ್ತೊಬ್ಬರ ಆರ್ಥಿಕ ಸಹಕಾರದಿಂದಲೇ ಹೆಚ್ಚಾಗಿ ನಡೆಯುವ ವೃದ್ಧಾಶ್ರಮಗಳ ನಡುವೆ ಬೆಂಗಳೂರಿನಲ್ಲೊಂದು ಆಶ್ರಮ ಜನರ ಕಷ್ಟಗಳಿಗೂ ಮಿಡಿಯುತ್ತಿದೆ. ಆಶ್ರಮ ನಿವಾಸಿಗಳಿಗಷ್ಟೇ ಅಲ್ಲ ಹೊರಗಡೆ ಬಂದು ನೂರಾರು ಜನರಿಗೆ ಮೂರು ಹೊತ್ತಿನ ಊಟವನ್ನೂ ಹಾಕುತ್ತಿದೆ. ಹೌದು, ಲಗ್ಗರೆಯಲ್ಲಿರುವ ಆಸರೆ ವೃದ್ಧಾಶ್ರಮದ ವಿಶೇಷತೆಯೇ ಇದು. ಕಳೆದ ಏಳು ವರ್ಷಗಳಿಂದ ಹಲವಾರು ಹಿರಿಯ ಜೀವಗಳು, ನಿರ್ಗತಿಕರಿಗೆ ಆಸರೆಯಾಗಿದೆ ಈ ಆಶ್ರಮ.ಕೋವಿಡ್ ಕುರಿತ ಎಲ್ಲಾ ಲೇಟೆಸ್ಟ್ ಅಪ್ಡೇಟ್ಸ್ ಓದಿ ಈಗ ಕೊರೋನಾದಂತಹ ಕಷ್ಟ ಕಾಲದಲ್ಲಿ ಆಶ್ರಮದಲ್ಲಿರುವವರಿಗೆ ಮಾತ್ರವಲ್ಲ ನಗರದ ಹಲವೆಡೆ ಬಡ ಜನರಿಗೂ ಆಸರೆಯಾಗಿದೆ ಆಸರೆ ಆಶ್ರಮ. ಲಾಕ್ಡೌನ್ ಪ್ರಾರಂಭವಾದಾಗಿನಿಂದ ಪ್ರತಿದಿನ ಯಶವಂತಪುರ ರೈಲ್ವೆ ನಿಲ್ದಾಣ, ಲಗ್ಗೆರೆ ಸರ್ಕಲ್ ಹಾಗೂ ಆಶ್ರಮದ ಬಳಿಯೂ ಆಹಾರ ವಿತರಿಸಲಾಗುತ್ತಿದೆ. ಕಳೆದ ವರ್ಷದ ಲಾಕ್ಡೌನ್ನಲ್ಲಿ ಪ್ರಾರಂಭವಾದ ಆಶ್ರಮದ ಈ ಕೆಲಸ ಈ ವರ್ಷವೂ ಮುಂದುವರೆದಿದೆ. ಲಾಕ್ಡೌನ್ ಮುಗಿಯುವವರೆಗೂ ಈ ಕಾಯಕವನ್ನು ಮುಂದುವರೆಸಲಿದ್ದೇವೆ ಎಂದು ಹೇಳಿಕೊಳ್ಳುತ್ತಾರೆ ಆಸರೆ ವೃದ್ಧಾಶ್ರಮ ನಡೆಸುತ್ತಿರುವ ಜೈರಾಜ್ ನಾಯ್ಡು. ಲಗ್ಗೆರೆ ಪೀಣ್ಯ ಕೈಗಾರಿಕಾ ಪ್ರದೇಶಕ್ಕೆ ಹತ್ತಿರವಿರುವ ಕಾರಣ ಹೆಚ್ಚಿನ ಜನ ಗಾರ್ಮೆಂಟ್ಸ್ನಲ್ಲಿ ಕೆಲಸ ಮಾಡುವವರಿದ್ದಾರೆ. ಹಾಗೇ ಕೂಲಿ ಕಾರ್ಮಿಕರು, ಬಡವರ ಸಂಖ್ಯೆಯೂ ಹೆಚ್ಚು. ಹೀಗಾಗಿಯೇ ಆಶ್ರಮದ ಮುಂದೆಯೇ ಅಂತಹ ಜನರಿಗೆ ಊಟದ ವ್ಯವಸ್ಥೆ ಮಾಡಲಾಗಿದೆ. ಹಾಗೇ ಯಶವಂತಪುರ ರೈಲ್ವೆ ನಿಲ್ದಾಣದಲ್ಲಿ ಹಾಗೂ ಅದರ ಸುತ್ತಮುತ್ತ ನೂರಾರು ಮಂದಿ ಬಡವರು, ನಿರ್ಗತಿಕರು ಆಶ್ರಯ ಪಡೆದಿದ್ದು, ಅದೇ ಕಾರಣಕ್ಕಾಗಿ ಅಲ್ಲಿ ಒಂದು ಸಮಯದ ಊಟ ನೀಡಲಾಗುತ್ತಿದೆ. ಉಳಿದಂತೆ ಲಗ್ಗೆರೆ ಸರ್ಕಲ್ನ ಅರಳಿಮರದ ಸುತ್ತಮುತ್ತಲೂ ಸಹ ಹೆಚ್ಚಾಗಿ ಬಡ ಜನರೇ ವಾಸವಿದ್ದು, ಅಲ್ಲಿಯೂ ಒಂದು ಹೊತ್ತಿನ ಊಟ ಹಾಕಲಾಗುತ್ತಿದೆ. ಹೀಗೆ ಪ್ರತಿದಿನ ಆಸರೆ ವೃದ್ಧಾಶ್ರಮ ಸರಿಸುಮಾರು ಒಂದು ಸಾವಿರಕ್ಕೂ ಹೆಚ್ಚು ಜನರಿಗೆ ಊಟದ ವ್ಯವಸ್ಥೆ ಕಲ್ಪಿಸುತ್ತಿದೆ. ಇನ್ನು ಒಂದು ಆಶ್ರಮವಾಗಿದ್ದು ನಾವೇ ಹೀಗೆ ಜನರ ಸಹಾಯಕ್ಕೆ ನಿಂತಿರುವಾಗ ಸ್ಥಿತಿವಂತರಿಗೆ ಏನಾಗಿದೆ ಅನ್ನೋದು ಆಸರೆ ಆಶ್ರಮದ ಜೈರಾಜ್ ನಾಯ್ಡು ಮಾತು. ಹಾಗೇ ನಮ್ಮಿಂದ ಪ್ರೇರೇಪಿತರಾಗಿ ಕೆಲವರಾದರೂ ಬಡ ಜನರ ಕಷ್ಟಕ್ಕೆ ಸ್ಪಂದಿಸುವಂತಾದರೆ ಅದೇ ನಮಗೆ ಸಿಕ್ಕ ಜಯ ಎಂದೂ ಹೇಳುತ್ತಾರೆ ಅವರು.ವಿಶೇಷ ಅಂದರೆ ಎಲ್ಲರೂ ಊಟ ನೀಡುವ ಬಹುತೇಕ ಮಂದಿ ಪೊಟ್ಟಣಗಳಲ್ಲಿ, ಪಾರ್ಸೆಲ್ ರೀತಿಯಲ್ಲಿ ಊಟ ನೀಡುತ್ತಾರೆ. ಆದರೆ ಆಸರೆ ಆಶ್ರಮದ ಬಳಿ ಎಲ್ಲರೂ ಮನೆಯಿಂದಲೇ ಪಾತ್ರೆ, ತಟ್ಟೆ, ಬಾಕ್ಸ್ಗಳನ್ನು ತಂದು ತಮಗೆ ಮಾತ್ರವಲ್ಲ ತಮ್ಮ ಮನೆಯ ಕುಟುಂಬದ ಸದಸ್ಯರಿಗೂ ಬೇಕಾದಷ್ಟು ಊಟ ತೆಗೆದುಕೊಂಡು ಹೋಗುವ ವ್ಯವಸ್ಥೆಯನ್ನೂ ಮಾಡಲಾಗಿದೆ.ಊಟ ಮಾತ್ರವಲ್ಲ ಆಸರೆ ಆಶ್ರಮದ ಮುಂದೆ ಕ್ಯಾರೆಟ್, ಬೀನ್ಸ್, ಕುಂಬಳಕಾಯಿ, ಸೋರೆಕಾಯಿ, ಬೀಟ್ ರೂಟ್, ನುಗ್ಗೇಕಾಯಿ, ಹೂಕೋಸು, ಎಲೆಕೋಸು, ಟೊಮ್ಯಾಟೋ, ಈರುಳ್ಳಿ, ನವಿಲುಕೋಸು, ಸೌತೇಕಾಯಿ, ಆಲೂಗಡ್ಡೆ ಸೇರಿದಂತೆ ಹಲವು ಬಗೆಯ ನೂರಾರು ಕೆಜಿ ತರಕಾರಿಯನ್ನೂ ಜನರಿಗೆ ಉಚಿತವಾಗಿ ನೀಡಲಾಗುತ್ತಿದೆ. ಹೀಗೆ ಮತ್ತೊಬ್ಬರ ಸಹಾಯದಿಂದ ನಡೆಯಬೇಕಾದ ಆಶ್ರಮವೇ ಜನರ ಸಹಾಯಕ್ಕೆ ನಿಂತಿದೆ. ಆ ಮೂಲಕ ಲಗ್ಗೆರೆಯ ಆಸರೆ ವೃದ್ಧಾಶ್ರಮ ಎಲ್ಲರಿಗೂ ಮಾದರಿಯಾಗಿದೆ.